CELEX: 62018TN0565
Language: el
Date: 2018-09-24 00:00:00
Title: Υπόθεση T-565/18: Προσφυγή-αγωγή της 24ης Σεπτεμβρίου 2018 — P. Krücken Organic κατά Επιτροπής

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/91
            
         
      Προσφυγή-αγωγή της 24ης Σεπτεμβρίου 2018 — P. Krücken Organic κατά Επιτροπής
      (Υπόθεση T-565/18)
      (2018/C 427/120)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα-ενάγουσα: P. Krücken Organic GmbH (Mannheim, Γερμανία) (εκπρόσωπος: H. Schmidt, δικηγόρος)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα (στο εξής: προσφεύγουσα) ζητεί από το Γενικό Δικαστήριο:
      
                  —
               
               
                  να υποχρεώσει την καθής-εναγομένη (στο εξής: καθής) να τής καταβάλει 216 749,02 ευρώ πλέον τόκων υπερημερίας από την ημερομηνία επιδόσεως της προσφυγής-αγωγής, με ετήσιο επιτόκιο ύψους οκτώ ποσοστιαίων μονάδων άνω του βασικού επιτοκίου της Ευρωπαϊκής Κεντρικής Τράπεζας·
               
            
                  —
               
               
                  να υποχρεώσει την καθής να θέσει τα έγγραφα, που προέκυψαν στο πλαίσιο της δραστηριότητας της ECOCERT SA κατά τον οικολογικό έλεγχο της Erenhot Jinguyuan Grain and Oil Co. Ltd., 2051 Youyi Road North, Ernehot City, Xilingol League, Inner Mongolia Autonomous Region, Peoples Republic of China, στη διάθεση της προσφεύγουσας επιτρέποντάς της την πρόσβαση στο περιεχόμενο του φακέλου, ιδίως τις εκθέσεις επιθεώρησης και τις σχετικές αξιολογήσεις από τα έτη 2016, 2017 και 2018, οι οποίες συνδέονται με διαπιστώσεις, εκτιμήσεις και αποφάσεις της ECOCERT SA, που αποτέλεσαν το έρεισμα για την έκδοση του υπ’ αριθ. 22904CN1700w13 της 19ης Σεπτεμβρίου 2017 πιστοποιητικού ελέγχου, βάσει του παραρτήματος V του κανονισμού (ΕΚ) 1235/2008, για 490 960 κιλά σουσαμόπιτας βιολογικής παραγωγής και για την εκ των υστέρων ανάκληση του πιστοποιητικού αυτού από την ECOCERT SA·
               
            
                  —
               
               
                  να υποχρεώσει την καθής
                  να υποχρεώσει με τη σειρά της τις αρχές οικολογικού ελέγχου, οι οποίες είναι επιφορτισμένες σε τρίτες χώρες με την εκτέλεση καθηκόντων στο ελεγκτικό σύστημα της Ευρωπαϊκής Ένωσης για τον βιολογικό τρόπο παραγωγής γεωργικών προϊόντων, να κοινοποιήσουν στον εκάστοτε αναφερόμενο στο τετραγωνίδιο 11 του πιστοποιητικού ελέγχου, βάσει του παραρτήματος V του κανονισμού (ΕΚ) 1235/2018 της Επιτροπής (1), εισαγωγέα, ιδίως στην προσφεύγουσα, τις αποφάσεις τους αναφορικά με την ανάκληση ή ακύρωση των χορηγηθέντων στον εκάστοτε εισαγωγέα, ιδίως στην προσφεύγουσα, πιστοποιητικών ελέγχου, και να δεχθούν τις αντιρρήσεις της και να αποφανθούν επ’ αυτών, καθώς και
                  να υποχρεώσει τις εντεταλμένες από αυτήν σε τρίτα κράτη αρχές οικολογικού ελέγχου να θέσουν στη διάθεση των εισαγωγέων, ιδίως της προσφεύγουσας, τα έγγραφα της διαδικασίας οικολογικού ελέγχου επί των οποίων στηρίχθηκαν οι αποφάσεις αυτές, ιδίως τις εκθέσεις επιθεώρησης και τις αξιολογήσεις, απαλειφομένων των σημείων που υπόκεινται στην προστασία δεδομένων τρίτων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα προβάλλει μεταξύ άλλων ότι η Επιτροπή παρέβη την υποχρέωσή της να εποπτεύει τη δραστηριότητα της ECOCERT SA, ως αναγνωρισμένης, για τους σκοπούς της ισοδυναμίας, αρχής οικολογικού ελέγχου στην Κίνα, μέσω κατάλληλων μέτρων και κατ’ αυτόν τον τρόπο να διασφαλίσει ότι η εταιρία αυτή τηρεί σε ικανοποιητικό βαθμό τις απαιτήσεις του κανονισμού (ΕΚ) 834/2007 του Συμβουλίου (2).
      
         (1)  Κανονισμός (ΕΚ) 1235/2008 της Επιτροπής, της 8ης Δεκεμβρίου 2008, για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες (ΕΕ 2008, L 334, σ. 25).
      
         (2)  Κανονισμός (ΕΚ) 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (ΕΕ 2007, L 189, σ. 1).